Liberland

Liberland, eller Den frie republikken Liberland (tsjekkisk: Svobodná republika Liberland), er en selverklært mikronasjon som hevder å gjøre krav på et område på vestsiden av Donau, på grensen mellom Kroatia og Serbia. Den ble utropt 13. april 2015 av tsjekkeren Vít Jedlička.

På nettsiden til Liberland sier Jedlička at nasjonen kunne opprettes på grunn av den uløste grensetvisten mellom Kroatia og Serbia.

Området kontrolleres av Kroatia, som blokkerte adgangen til området frem til 6. august 2023.

Geografi og historie 

Liberland er rundt 7 km² stort, og er for det meste dekket av skog. Et flagg ble heist i Liberland av Vít Jedlička med flere den dagen de mener at de etablerte nasjonen.

Siden Jugoslavia-krigene har noen deler av grensen mellom Serbia og Kroatia vært omstridt, slik som Vukovarska ada og Šarengradska ada. Det er manglende sammenfall mellom den de facto grensen som følger Donaus løp, etablert etter krigen som fulgte ved Kroatias løsrivelse fra Jugoslavia i 1991, og grensen som ble fastsatt mellom Kroatia og Serbia i 1945, da begge var en del av Jugoslavia. Liberland baserer seg på et defacto kroatiskkontrollert område, som Kroatia selv mener egentlig skulle tilhøre Serbia dersom grensen trekkes slik Kroatia mener er riktig.

Personene bak Liberland hevder at området er terra nullius, slik at det er fritt å erklære det som sitt. De hevder at grensen til landet følger grensene til Serbia og Kroatia og ikke overlapper med territoriet til noen andre land. Jedlička sa at i april 2015 skulle han sende et formelt brev til Serbia og Kroatia, og senere flere stater med en forespørsel om anerkjennelse. Kroatias utenriksdepartement legger til grunn at selv om grensespørsmålet er uavklart innebærer ikke det at det finnes ingenmannsland (terra nullius) som en tredjepart kan gjøre krav på. Ifølge departementet kontrollerer Kroatia høyrebredden av Donau. Området patruljeres av kroatisk grensepoliti og de som ferdes i området er underlagt kroatisk lov.

Kroatia sluttet seg til Schengen 1. januar 2023, og i løpet av de neste månedene klarte noen liberlendere å besøke Liberland, som ligger utenfor Schengen, for kortere opphold. 

I juli 2023, møtte Jedlička og en delegasjon fra Liberland den kroatiske presidenten Zoran Milanović, tidligere President Kolinda Grabar-Kitarović, og andre myndighetspersoner i Zagreb, på ACAP-konferansen (Association of Croatian-American Professionals). 

Siden begynnelsen av august 2023 har liberlendere etablert permanent tilstedeværelse på territoriet, og 6. august 2023 annonserte Jedlička åpning av grensen mellom Kroatia og Liberland. Kroatisk grensepoliti kontrollerer passene til besøkende som entrer og forlater området.

Ingen anerkjennelse 
Ingen stater har anerkjent Liberland, men Liberland har blitt nevnt av noen staters regjering.

Jedlička har besøkt en annen ikke-anerkjent republikk, Somaliland, en selverklært stat som erklærte sin uavhengighet fra Somalia i 1991, og han diskuterte da gjensidig anerkjennelse med dem.  Noen mikronasjoner har uttrykket støtte til Liberland. 

 Kroatia: Liberland har blitt nevnt av det kroatiske utenriksdepartementet, men har blitt forkastet som en vits uten flere kommentarer. 29. juni 2015 sa det kroatiske utenriksdepartemanget at de anså området som Liberland består av til å ikke være terra nullius, med at det tilhører enten Serbia eller Kroatia, og at det vil bli bestemt senere hvem området tilhører, men at det ikke vil bli gitt til en tredjepart. 
 Serbia: Det serbiske utenriksdepartementet har sagt at Liberland ikke overtrer grensen til Serbia, men at prosjektet er useriøst.
 Egypt: Det egyptiske utenriksdepartementet har advart folk mot muligheter om svindel fra og om Liberland, og «At folk skal søke informasjon fra utenriksdepartementet istedenfor sosiale medier når det gjelder å søke jobb utenlands».
 Tsjekkia: Det tsjekkiske utenriksdepartementet ønsker ikke å bli assosiert med Jedličkas aktiviteter, og har sagt at de har ingenting med det å gjøre. Departementet har også sagt at «Jedlička, så vel som alle andre tsjekkere, som er i enten Kroatia eller Serbia må følge loven. Tsjekkia mener at det Jedlička gjør er både upassende og potensielt farlig».

Referanser

Eksterne lenker 
 
 

Mikronasjoner
Serbia
Kroatia